Yohansi
La' Puk di de Yohansi nakot nohora Yesus Makamori-Kalewna mak Uplerlawna Nano'taru pa Namori-nalewna rimormiori. La' Puk di de Yohansi e nwahaur nohora Yesus, niwra E' de ed mak ha rweta la Uplerlawna Lira Nnio'oni-Wawa Niatnu. Ne nwet wali Yesus la Lelerni. E' ed mak kor rewre'wa Uplerlawna la ler maka Uplerlawna Nohi-na'ar nohkeran di. Mere Yesus de wal pia ed mak kwal lia rimormiori pa Nden wut lia rimormiori la' nohkerna la' ler ho'ke'eni de.
Yohansi mak khorta puk di, de maka Yesus ha Nwatutu-nwaye'a id e'a. Yohansi nhorta Puka di totpena ntekal reria niwra Yesus de Wutmueha-Laimieha, Ray Makamori-Kalewna mak kmeh'a neka Nala mormiori-dardiari plalahwa la rimormiori nohkeran di. It tlernan mormiori warwuaru de onnila it pesiayni la Yesus, me la' E Nhiwni kniarni la it ihranu ralamni mak kamou-kawitna it do'oni-halli honona.
La' ler maka Yesus ed ma't la nohkeran di, de mak ktutrier niohora pa raplol nohora E'a ed olek wa, emeka Yohansi makharani lirni, Uplerlawna lirni, me hihi'a-yapyapi mak kamehi-kayona mak Yesus Nhi' nana re totpa Ntutga Uplerlawna rurni-laini. Mere emkade ho'mana riy harahu la' ler de edon rpesiaya. Rerehniana o'ta-mata Yahudi mak kahmen memna rpesiay lia E'a. Mak klernohor reri dom to'a wali rhoitio'or doin E' pa edon rlernohora owa'ana. Mere la' he' to' mak kpesiay lia' E' de Enala mormiori-dardiari plalahwa pa nodi liarni.
La' Puk di de e rakot nohor emkadille:
1. Mulaliaini (1:1-18)
2. Rakot nohora Yohansi makharani me riy maka Yesus ha Nwatutu-nwaye'a re. (1:19-51)
3. Yesus Nhi'a hihi'a-yapyapi mak kamehi-kayona. (Onni 2-12)
4. Itmatromlawanni Yesus wniatutnu-wniaye'eni (Onni 13-17)
5. Yesus Nmat lia auwlakar hananni mere Nmori owa'an la' lera wotellu (Onni 18-21).
1
Yesus Kristus de emeknekama Uplerlawna lira-nnio'oni me lelerni la'a rimormiori nohkerna wawannu
1 Ululu meman la'a noha-rai edonna nwo'ti-nhar mia'ta, de (Yesus) maka rweta la' Uplerlawna Lira Nnio'oni-Wawa Niatnu de ed olek la wa. E' de e Nor wutga Uplerlawna la' lir ida, ne E' wal pia Uplerlawna inhatta. 2 Ululu de Enor wut lia Uplerlawna pa 3 Ena'ohi-na'ara, Nakoki-nayap miemna haneknek wawannu mak kden la noheri woru-lyanti nayanni, Nlernohora Uplerlawna lirni. 4 La'a rimormiori noh keran di honona re de mormiorni onni-ga'arni nwatiawu E'a ne la'a mormiori-dardiari plollola inhat de pede rimormiori ramkek la lelerni. 5 E' de rwet walia la'a Lelerni de. Yoma E' ed mak khi'a repreparni la melmelli-kalkalamni ralamni, ne melmel de edonna nwarehi nana pa nkaduw nana Lelerni de.
6 Noma Uplerlawna Nhopan doinia riy ida de nwawa Yohansi 7 totpa nma nakot nohora Lelerni de yala'ani, me la'a Yohansi lirni de pede riy honona rlernan talan pa rpesiaya. 8 Yohansi meman nek de Lelerni atia' hade, eneknek to'ama e nma nakot nohora to'a Lelerni de. 9 Yoma Lelerni mak kaplola, de maka Nhita-nrepar nana rimormiori honona hota Nerun la nohkerna wawannu.
10 Enmai die pa ed olek la noha wawannu. Uplerlawna Na'ohi-na'ara nohkeran di de Nor wutga E'a mere emkade ho'mana nohkeran di edon rwayow nohora E'a. 11 E' orgahi Nmai lia E let wamueheni mere E luwnu-a'nani harahu edonna rreinian E'a. 12 Mere he'a-he' maka e rreinian E' pa rpesiaya de hota Enala rpa rre'ela Uplerlawna upni-a'nani. 13 Ir edonna rwal lia Uplerlawna upni-a'nani de yoma rlernohora rimormiori nhioli emeka muanke' id nor hawni ranina yoma wniarorni-wnialaini pa hota ha rayor nian keke'enku'a ida. Yoma mormior warwuar die edon nwatiawua rimormiori mere ha nwatiawu meman la Uplerlawna.
14 E' maka ha rweta la Uplerlawna Lirni la'a rimormiori (de E' de Uplerlawna wali E'a) mere Nwali olek la rimormior pa Enden wut lia mai ita la' noh keran di la' ler ho'ke'eni, ne la' ler de itamkek memn oleka E preheni-mkaini, de preheni-mkaini la Wutmueha-Laimieha mak kwatiawua Amlawanni la Ilyamou-Watyatoha. La' E' pede it tat niohor memna hya' ed mak kaplol la' Uplerlawna, me tat niohora E ralam kalwiedni mak kareh mieman de mai ita.
15 Noma lera ida ne Yohansi Nmai die nakot nohora E'a, de nhar lirni pa niwra: “Hadi ed mak a'ukot nohor oleka la' miy, de agiwra hota Enmai die ntawli'ir mai a'u, mere E tullu-petanni nareh dioin a'u, yoma a i'nu edon nmor dioin ma'ta a'u de E' ed olek la wa.” 16 E' de npenpuen niohora kalwieda-paitiota. Ne la' E ralam kalwiedni de pede E' ed mak ktowr reria ra'ani-pallu pripanni-fa'anni mai ita. 17 Orgahi-Orha'a deullu-tatarni de itlernana la Musa. Mere itat niohora hya' ed mak kaplol la' Uplerlawna me la' E ralam kalwiedni mak kareh mieman de mai ita yoma Yesus Kristus e Ntutga hade mai ita. 18 La riy id mana edonna ramkek ma'ta Uplerlawna, atiaru Uplerlawna A'nani, Wutmueha-Laimieha, mak kora Amni Uplerlawna-Mempulwatnu rla' ihru ida-ralm ida. Ne Wutmueha-Laimieha de ed mak kalharia (ktutga) E Amni mai ita.
Yohansi nakot nohora inon wamueheni
19 Yohansi nakot nohora inon wamueheni de emkadi: La' ler ida ne in letni-am letni mak kodi plolli la Yahudi, mak kden la Yerusalem, rhopna imam-imam o'tani-matni pa rora riy makden Lewi rla ratiana Yohansi riwra: “O' di de he' o'a?”* 20 Noma Yohansi nakot eti-kriahaya niwra: “A' di de Ray mak kamori-kalewna maka Uplerlawna Nano'taru atia' a'u.”
21 “Hade emkade de o di de he' o'a? Yanpa makwohorulu-ktatrulu Elia o'a?”
Mere Yohansi niwra edonna.
“Yanpa Makwohorulu-ktatrulu maka ha rano'taru inhat o'a?”
Yohansi niwra edonan wali.
22 “Demade mukot teka la mai ami he' o' dina de? Totpena amakot nohor o la'a riy mak khopan pa ama matian o'a.”
23 Yohansi nakot la niwra: “A' di de riy mak kpolpuolu-khawaunu lola wo'orletna-kawurloini pa giwra: “Mpiale'era Orgahi-Orha'a loini-talanni.””† Hya' ed maka Yohansi nakota de, de makwohorulu-ktatrulu Yesaya lirni la'a ululu memna.
24 Noma riy Parisi maka ha rhopan pa rma ratiana re 25 ratiana Yohansi riwra: “La'pa o' di de Ray Makamori-Kalewn atia' o'a, onde Elia atia' o'a ne Makwohorulu-ktatrulu maka ha rano' taru atia' walia o'a, ne hya'a nrei pia omhuarani riy?”
26 Noma Yohansi nakot la niwra: “A' di de agala gera ga gharania riy. Mere miy e mior wutga riy maka miy mieh'a nekane edonna miat niohor ma'ta E'a. 27 Hota Nmai pia Nlernohor a'u, mere awue'er doin lakni wniowni ho'mana a'g edonna puar nana.”
28 La' hare honona de rhi' nana la leta Betania la'a gerlawna Yordan walli tipru, la'a gen miaka Yohansi nharani riy.
Yesus de emeknekama dum a'na maka ha rhi'a la tniuwu-nhiai la'a rimormiori do'oni-halli
29 La'pa repar dewade Yohansi namkek de Yesus Nmai wia, noma Yohansi nakot la niwra: “Mimkek ee! Uplerlawna Dum A'nani mak kuhi-kho'ora rimormiori do'oni-halli Nmai olek dee! 30 Hade ed maka a'ukota, mak ktawli'ir la mai a'u, mere inponni rehi a'u yoma a i'nu edonna ntor ma'ta a lia nohkerna wawannu de E' ed olek la wa. 31 La ler ululu de a'uplin mua'ta de he' eda makla' Uplerlawna Dum A'nani dena. Mere amua gal ger la ga gharani riy totpena atiutg E' la riy Israel re totpena rat niohora. 32-33 La' ler ululu de a'g edonna gat niohor ma'ta he' E'a. Mere Uplerlawna mak khopan pa agala gera ga gharania riy, de ed maka kakot mai a'u Niwra: “La'pa mumkek nana A Nhiw Lulu'lu Nerun pa nden la riy ida, de hota hade ed mak kala Nhi'wu ka kharani.” Noma la'pa ntutu-nte'ela' lerni de na'nama a'g e umkek de Uplerlawna Nhiw Lululli Nerun de emolmolla ma'nu lmo'ma maru mak kwatiawua lyanti, pa Ntai lia E wawannu (pa agat niohor E'a).
34 Pede la dodo'ondi de a'g ed maka kamkek olek memna la a ma'tu. Hade emkade pede a'g ed maka kakot nohora tiy miy die, la E' de de Uplerlawna A'nani E'a.”
Mak kala ul pua klernohora Yesus
35 La'pa repar wa, noma Yohansi nora riy woru maklernohor reri e'a re rawali owa'an la gen die. 36 Noma Yohansi namkek nana Yesus nwehweti dewade nakot la re niwra: “Mimkeka Uplerlawna Dum A'nani inhatta!”
37 La'pa riy maroro' mak klernohor reria Yohansi ratlin nana ed lir de noma rora rla' pa rlernohora Yesus. 38 Noma Yesus Nkillia to'orni, de Namkek nana rrora e rlernohor reria E'a. Noma Yesus Natiana re Niwra: “Miy e mihaka hya'a?”
Noma rrora riwra: “Rabi (Tungkurga), O genmu etla hanmeni?”
39 Noma Yesus Nakot la Niwra: “Ma mieh'a mimkeka.”
Noma rlernohora pa rla ramkeka Yesus genni. La' lera lia'ani (jam 4) de, noma ror rewre'wa Yesus pa rden wutu pa la'pa mela ndamit wa.
40 La' riy id la'a riy maroro'a ri, de Andarias, Simon Petrus hyalli. 41 La' pa nora Yesus rwahaur la genni nhorwua noma Andarias pleta-plet pa nla owa'an pa nla nwahaka hyalli Simon pa nakot la niwra: “Hyalia, ami e mpatrom nan oleka Mesias!” Mak ha nwet la Mesias de yawala Ibrani, mere la'a yawala Yunani de riwra Kristus, (de nnia'eratni de Ray maka Uplerlawna Nano'taru pa Namori-nalewna rimormiori). 42 Noma Andarias nodia Simon la' Yesus de.
Noma Yesus Nkillia Simon na'nama Nakot la Niwra: “O' di de Simon, Yonas a'nani. Pena rwet o la Kefas maka la' yawal Yunani de rweta la Petrus,” (de nnia'eratni de watu muetam kerna).
Yesus Npolga Pilipsu nora Nataniel
43 La'pa repar wa noma Yesus Nwaror pa Nla'awa Galilea. Noma Nwahak pa la'pa Nwatrom nana Pilipsu noma Nakot la Niwra: “Pilipsu, mua mliernohor A'u!”
44 Pilipus di de riy Betsaida ida di, ne Andarias nora Petrus mana rwatiawu wali hande. 45 Noma Pilipsu nla nwatrom nana Nataniel pa nakot walia niwra: “Eh, ampatrom nan oleka Ray Makamori-Kalewna maka Musa nakot nohora la Puk maka ha rhorat targa Uplerlawna deullu-tatarni me la' walia maka makwohorulu-ktatrulu ha rhorat tar walia. Hade de Yesus mak kwatiawua Nasaret, Yusup a'nani!”
46 Mere Nataniel nwahla lir de niwra: “Ah, Nasaret de kuku' nekane, Ray Makamori-Kalewna de Nwatiawu handena?!”
Noma Pilipsu nakot la: “Mai pia mueh'a mumkek memna.”
47 La'pa Yesus Namkek de Nataniel nmai wia, noma Nakot nohor Nataniel Niwra: “Mimkek la, makden Israel plollolli inhatta id nmai wiee! E' de maka ka'ohpa-kalahar atia' e'a.”
48 Noma Nataniel natiana la Yesus niwra: “Tuna, la emkameni pede omuat niohor a yeh'wu?”
Noma Yesus Nakot la Niwra: “Eh, Pilipsu edonna npol mua't o'a, de A'g e umkek nan o la' kar on id nayanni.”
49 Noma Nataniel nakot la niwra: “Tungkurga, O' di de Uplerlawna A'nani O'a. O' ed mak khi' Ray lia Israel luwnu-a'nani.”
50 Noma Yesus Nakot la Niwra: “O e mpuesiay yoma dodo'ondi de A'ukotiwra A'umkek olek o'a la'a kar on id nayanni?! Hya' maka kareh dioin memna A hihi'u-yapya'pu de, hota mumkek memna. 51 Plola mpiesiayo, hota mimkek nana lyanti naphyariari ne Uplerlawna hopopanni (malaikat) re hota rernu-rha'ata pa rmai lia Rimormiori A'nani A' die!”
* 1:19 1:19 Makden Lewi re rtulan la imam-imam re la Uplerlawna kreini ralamni. † 1:23 1:23 Yesaya 40:3